Landsrettens kendelse vedrørende prøvelse af udvisningsbestemmelse ophæves, og sagen hjemvises til landsretten
Ret: Højesteret (3. instans)
Faggruppe: Straffesag — Almindelig domsmandssag
Sagsemner: Efterforskning og straffeproces;
Strafferetlige sanktioner og andre foranstaltninger;

/

Adgang til prøvelse af udvisningsbestemmelse

Sag 15/2022

Kendelse afsagt 5. oktober 2022   

Anklagemyndigheden
mod
Tiltalte

Ikke grundlag for at afskære adgang til prøvelse af udvisningsbestemmelse  

Tiltalte blev ved dom af 7. december 2020 fundet skyldig i at være indrejst i Danmark i strid med en
udvisning med indrejseforbud på 6 år, som han var idømt ved en dom i 2016. Ved dommen fra 2020
blev han straffet med fængsel i 1 år og på ny udvist af Danmark med indrejseforbud i 6 år. Han
havde i 2018 i medfør af udlændingelovens § 50, stk. 1, fået prøvet udvisningsbestemmelsen i
dommen fra 2016.

Landsretten afviste i medfør af udlændingelovens § 50, stk. 1, Tiltaltes anmodning om prøvelse af
spørgsmålet om ophævelse af udvisningsbestemmelsen i dommen fra 2020.   

Sagen for Højesteret angik, om der var grundlag for at afvise anmodningen efter § 50, stk. 1.

Efter ordlyden af § 50, stk. 1, har en udlænding, der er udvist ved en dom, adgang til prøvelse af
dommens bestemmelse om udvisning. Det er i forarbejderne til § 50, stk. 1, forudsat, at adgangen til
prøvelse af en doms bestemmelse om udvisning som udgangspunkt er begrænset til én prøvelse. Der
er ikke i forarbejderne taget stilling til en situation som den foreliggende, hvor en udvist udlænding,
der har fået prøvet en tidligere doms bestemmelse om udvisning, er indrejst i strid med
indrejseforbuddet og på ny udvises ved dom, og hvor udlændingen herefter anmoder om en prøvelse
af, om der er grundlag for at ophæve udvisningen fastsat ved den seneste dom.

Højesteret udtalte, at hverken ordlyden af eller forarbejderne til § 50, stk. 1, giver grundlag for at
afskære en udlænding fra en prøvelse af en doms udvisningsbestemmelse i en sådan situation. Der
er derfor ikke i medfø r af udlændingelovens § 50, stk. 1, grundlag for at afvise Tiltalte anmodning
om prøvelse af udvisningen ved dommen af 7. december 2020.

Højesteret ophævede derfor landsrettens kendelse og hjemviste sagen til fornyet behandling i
landsretten.